กูรูแนะจับตาผล กนง.-เฟด ชี้ชะตาค่าเงินบาท
บล.ซีไอเอ็มบี (ประเทศไทย) ระบุ หากกนง. มีการปรับลดอัตราดอกเบี้ยนโยบายลงและเฟดปรับขึ้นอัตราดอกเบี้ย ค่าเงินบาทจะอ่อนค่าลงทันทีและส่งผลให้มีเงินไหลออกจากตลาดตราสารหนี้และตลาดหุ้น
15 ก.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (15 ก.ย.) กลยุทธ์ตลาดในสัปดาห์นี้คาดจะผันผวนน้อยลง แต่ก็ยังขึ้นเหนือ 1400 จุดได้ยากเพราะขาดปัจจัยหนุนในระดับภายประเทศที่จะหนุนให้ดัชนีไปต่อ หากจะมีก็รอลุ้นผลดำเนินงาน Q3/15 และการทำปิดงบรายไตรมาส ส่วนต่างประเทศ ก็เหลือรอลุ้นท่าทีของรัฐบาลจีนและราคาน้ำมัน
โดยราคาน้ำมันยังมองว่าแม้จะถูกปรับลดราคาเป้าหมายลง แต่ส่วนใหญ่ยังอยู่ในกรอบ 45-50 ดอลลาร์ต่อบาร์เรล การเหวี่ยงลงลึกๆแม้มีโอกาสเกิดขึ้นได้ แต่ไม่น่าจะอยู่ในช่วงนี้ ซึ่งเป็นช่วงฤดูกาลของน้ำมัน จากข้อมูลที่ผ่านมาราคาน้ำมันมักจะสร้างจุดต่ำสุดประมาณเดือน ม.ค.
สำหรับการประชุมคณะกรรมการนโยบายการเงิน (กนง.) ของธนาคารแห่งประเทศไทยในวันพรุ่งนี้ เราคาดว่าจะมีมติคงอัตราดอกเบี้ยนโยบายที่ 1.50% สอดคล้องกับที่ตลาดคาด เนื่องจากปัจจุบันอัตราดอกเบี้ยก็อยู่ในระดับที่ต่ำ แต่ธนาคารยังเข้มงวดกับการปล่อยกู้มากเพราะภาวะเศรษฐกิจที่ยังไม่ดีและหนี้ครัวเรือนที่อยู่ในระดับสูง
รวมไปถึงขณะนี้รัฐบาลก็ได้ใช้นโยบายทางการคลังมาช่วยผลักดันเศรษฐกิจเพิ่มเติม ดังนั้นการลดอัตราดอกเบี้ยลงอีกก็คงไม่ช่วยอะไรมาก แต่กลับกันหากกนง. มีการปรับลดอัตราดอกเบี้ยนโยบายลงและเฟดปรับขึ้นอัตราดอกเบี้ย ค่าเงินบาทจะอ่อนค่าลงทันทีและส่งผลให้มีเงินไหลออกจากตลาดตราสารหนี้และตลาดหุ้น วันนี้หากตลาดมีการรีบาวน์แนะนำทยอยขายทำกำไร โดยให้แนวรับไว้ที่ 1365-1370 และแนวต้านที่ 1385-1390 จุด